ক্ষমতায় এসে বামফ্রন্টের জঞ্জাল পরিষ্কার করতে হয়েছে: মমতা বন্দ্যোপাধ্যায়

কলকাতা: কোচবিহারের (Cooch Behar) রাসমেলা ময়দানে বুধবার জনসভা করেন মুখ্যমন্ত্রী মমতা বন্দ্যোপাধ্যায় (Mamata Banerjee)। সভার শুরুতেই তিনি পঞ্চানন বর্মার আবক্ষ মূর্তিতে মাল্যদান করে তাঁর প্রতি শ্রদ্ধা জানান। রাজবংশী সমাজের অন্যতম আইকন পঞ্চানন বর্মার প্রতি মুখ্যমন্ত্রীর এই সম্মান প্রদর্শনকে রাজনৈতিক ভাবে গুরুত্বপূর্ণ বলে মনে করছে মহল।

এরপর বক্তৃতায় উঠে মুখ্যমন্ত্রী ফের আক্রমণ শানান বিরোধীদের বিরুদ্ধে। তিনি দাবি করেন, রাজ্যে উন্নয়নের ধারাবাহিকতা বজায় রাখতে তৃণমূল সরকার নিরলস কাজ করে চলেছে। তাঁর কথায়, “আমরা উন্নয়ন পাঁচালি তৈরি করছি। ক্ষমতায় আসার পরে প্রথম এক বছর শুধুই বামফ্রন্ট সরকারের রেখে যাওয়া জঞ্জাল পরিষ্কার করতে হয়েছে।”

আরও পড়ুন: কোচবিহারে সভার মাঝে বক্তব্য থামিয়ে কাকে ধমক দিলেন মমতা?

বর্তমানে রাজ্যে ভোটার তালিকার বিশেষ নিবিড় সংশোধন (এসআইআর) প্রক্রিয়া ও নাগরিকত্ব ইস্যু নিয়ে তৃণমূল যে উদ্বেগ প্রকাশ করছে, সেই প্রসঙ্গও ঘুরেফিরে আসে সভায়। সীমান্তবর্তী অঞ্চল হওয়ায় কোচবিহারে এই বিষয়গুলিকে কেন্দ্র করে রাজনৈতিক উত্তাপ তুঙ্গে। তাই মুখ্যমন্ত্রীর বার্তা কী হয়, তা ঘিরে রাজনীতির জল আরও ঘোলা হচ্ছে।