‘রাম-বাম’ তত্ত্বে বামেদের ব্রিগেড সমাবেশকে খোঁচা কুণাল ঘোষের

কলকাতা: বামফ্রন্টের (Left Front) চার গণসংগঠনের ডাকে আয়োজিত ব্রিগেড (Brigade) সমাবেশকে ঘিরে রাজনৈতিক মহলে শুরু হয়েছে তুমুল তরজা। একদিনে যেমন এদিনের সভামঞ্চ থেকে তৃণমূল (TMC) এবং বিজেপিকে (BJP) একযোগে নিশানা করেছেন বাম নেতৃত্বরা, তেমনই আবার বামেদের এই সভাকে কটাক্ষ করতেও ছাড়েনি শাসক পক্ষও। বামেদের এই ব্রিগেড সমাবেশকে সরাসরি তোপ দেগে তৃণমূল কংগ্রেসের রাজ্য সাধারণ সম্পাদক কুণাল ঘোষ (Kunal Ghosh) দাবি করেন যে, যারা ব্রিগেডের মাঠে লাল পতাকা হাতে জড়ো হচ্ছেন, তাদের একটা বড় অংশই আসলে বিজেপির ভোটার।

সোশ্যাল মিডিয়ায় একটি পোস্ট করে কুণাল ঘোষ লেখেন, “আজ যারা ব্রিগেডে যাবেন, বড় বড় কথা বলবেন, তারা ৯৯% বিজেপিকে ভোট দিয়েছেন বা দিচ্ছেন। সভায় উপস্থিত লোকসংখ্যা মুখ্য নয়, আসল চিত্র ভোটবাক্সেই প্রতিফলিত হয়। তাই আজকের ব্রিগেডকে বলা চলে মুখোশধারী রামবামের মঞ্চ।”

আবার বলছি, যাঁরা আজ সিপিএমের ব্রিগেডে যাবেন, বড় বড় কথা বলবেন, তাঁরা 99%ই বিজেপিকে ভোট দিয়েছেন, দিচ্ছেন। সভায় সামান্য কিছু লোক দেখানোটা বড় কথা নয়, এঁরাই ফিরে গিয়ে বিজেপিকে ভোট দেন। আগেও একাধিকবার এটা ভোটের অঙ্কে প্রমাণিত। ফলে, আজকের ছবির ক্যাপশন: মঞ্চ সিপিএমের, ভোটার…

— Kunal Ghosh (@KunalGhoshAgain) April 20, 2025

আরও পড়ুন: মুর্শিদাবাদ প্রসঙ্গে সম্প্রীতির বার্তা, ব্রিগেডে কী বললেন সেলিম?

আরও একধাপ এগিয়ে কুণাল ঘোষ ২০২১ সালের বিধানসভা ভোটের একটি ভিডিও শেয়ার করেন, যেখানে দেখা যাচ্ছে এক বাম কর্মী কীভাবে বিজেপিকে জেতানোর চেষ্টা করছেন। ভিডিওর শিরোনামে কটাক্ষ করে লেখা হয়েছে, “ইনকিলাব জয় শ্রীরাম”। এই ক্যাপশনের মাধ্যমে তিনি বাম ও গেরুয়া শিবিরের একপ্রকার গোপন আঁতাঁতকে তুলে ধরার চেষ্টা করেছেন।

ইনকিলাব জয় শ্রীরাম। pic.twitter.com/uFP36nmPj4

— Kunal Ghosh (@KunalGhoshAgain) April 20, 2025

অন্যদিকে, সিপিএম (CPIM) এই ব্রিগেড সমাবেশের মাধ্যমে কেন্দ্র ও রাজ্য, উভয় শাসক দলকেই নিশানা করেছে। দলীয় নেতৃত্বের দাবি, বিজেপির সাম্প্রদায়িক রাজনীতি এবং তৃণমূলের দুর্নীতি—দুইয়ের বিরুদ্ধে রাজ্যের মানুষ আজ বামেদের দিকেই তাকিয়ে আছে।